Screenshot: YouTube

NAKON 14 godina, Klepetan nije stigao u gnijezdoj svojoj Malenoj te se mnogi, uključujući i Stjepana Vokića koji se o Malenoj brine 25 godina, boje da je ljubavnoj priči došao kraj.

Klepetan je prošle godine kasnio punih tjedan dana te je stigao 30. ožujka, što je bio njegov najkasniji dolazak, no ove godine ga još uvijek nema. Dok ga je čekala, Malenoj je u gnijezdo sletio drugi udvarač, ali ona ga je uporno odbijala čekajući svog Klepetana.

"Još uvijek dolaze rode, ali ove godine dolaze po dvoje, troje, inače bi dolazile u većim skupinama. Bojim se da ih je nešto rastjeralo, one moraju prijeći preko Sirije i Somalije, a u Somaliji je ogromna suša. Moraju sletjeti na svakih 600 kilometara po vodu, a na tom području nisu imale vode skoro 5000 km. Klepetan ide na najdulji put, u Južnoafričku Republiku, to znamo jer smo ga čipirali 2008. godine pa možda ove godine jednostavno nije mogao podnijeti put. A možda nije ni pokušavao, oni nekad i ostanu tamo i ne usude se krenuti", kaže nam Vokić iz Brodskog Varoša.

Tekst se nastavlja ispod oglasa

"Ona još čeka, željna je njega. Stalno joj dolazi drugi udvarač, ali ona se ne da. Još čekam sutra i onda odustajem...15.4. već počinje leženje jaja, a oni su toliko točni u tome da je to nevjerojatno pa sumnjam da će doći do neke promjene. On bi došao da je krenuo, vjerojatno je poginuo, ne znam...", kaže duboko potresen.

Ljudi ga često pitaju kako on zna da je kod Malene sletio baš Klepetan: "On čine dođe odmah sleti meni i traži jesti, tolike godine smo proveli skupa, kako da ga ne prepoznam? Čeka me na kapiji kad idem iz ribe, imamo svoje ustaljenje radnje. Lani je, doduše, imao čudan potez kad je otišao, stajao je tri dana na križu i promatrao nije htio doći ovamo i onda je 28. kolovoza u 14 sati otišao. Neću tvrditi da to nešto znači, ali eto, kao da je znao", tvrdi.

Zasad ostaje jedino nada da će se Klepetan ipak pojaviti u gnijezdu kod Malene.